Document ID: 32009D0852

KOMISSION PÄÄTÖS,
tehty 26 päivänä marraskuuta 2009,
Euroopan parlamentin ja neuvoston asetusten (EY) N:o 852/2004 ja (EY) N:o 853/2004 mukaisista siirtymäkauden toimenpiteistä siltä osin kuin on kyse muun kuin vaatimustenmukaisen raakamaidon jalostamisesta tietyissä Romaniassa sijaitsevissa maidonjalostamoissa ja näiden laitosten rakenteellisista vaatimuksista
(tiedoksiannettu numerolla K(2009) 9083)
(ETA:n kannalta merkityksellinen teksti)
(2009/852/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikehygieniasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 852/2004 (1) ja erityisesti sen 12 artiklan toisen kohdan,
ottaa huomioon eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (2) ja erityisesti sen 9 artiklan,
sekä katsoo seuraavaa:
(1)
Asetuksessa (EY) N:o 852/2004 säädetään elintarvikealan toimijoita koskevista elintarvikehygieniaan liittyvistä säännöistä, jotka perustuvat muun muassa vaarojen analysointia ja kriittisiä valvontapisteitä koskeviin periaatteisiin. Asetuksessa säädetään, että elintarvikealan toimijoiden on noudatettava tiettyjä edellä mainittuihin periaatteisiin perustuvia menettelyjä.
(2)
Asetuksessa (EY) N:o 853/2004 säädetään elintarvikealan toimijoita koskevista erityisistä hygieniasäännöistä ja täydennetään asetuksessa (EY) N:o 852/2004 säädettyjä sääntöjä. Asetusten (EY) N:o 852/2004 ja (EY) N:o 853/2004 sääntöihin kuuluvat maidonjalostamoja koskevat rakenteelliset vaatimukset sekä raakamaitoa ja meijerituotteita koskevat hygieniavaatimukset.
(3)
Bulgarian ja Romanian liittymisasiakirjassa, jäljempänä ’liittymisasiakirja’, Romanialle on myönnetty siirtymäkausi, jotta se voi sopeuttaa tietyt maidonjalostamot asetusten (EY) N:o 852/2004 ja (EY) N:o 853/2004 rakenteellisten vaatimusten ja hygieniavaatimusten mukaisiksi; siirtymäkausi päättyy 31 päivänä joulukuuta 2009.
(4)
Liittymisasiakirjan liitteessä VII olevan 5 luvun B jakson I alajakson a alakohdassa annetaan tietyille maidonjalostamoille, jotka eivät ole asetuksissa (EY) N:o 852/2004 ja (EY) N:o 853/2004 säädettyjen rakenteellisten vaatimusten mukaisia, lupa jatkaa toimintaansa 31 päivään joulukuuta 2009 asti.
(5)
Romanian liittymisen jälkeen kyseisten rakenteellisten vaatimusten mukaisten laitosten määrä on lisääntynyt. Eräissä maidonjalostamoissa tarvittavat rakenteelliset parannukset kyseisten vaatimusten noudattamiseksi ovat kuitenkin edelleen kesken. Käynnissä olevien rakenteellisten parannusten vuoksi on tarpeen säätää ajallisesti rajatusta poikkeuksesta asetuksissa (EY) N:o 852/2004 ja (EY) N:o 853/2004 vahvistettuihin rakenteellisiin vaatimuksiin. Luettelo laitoksista, jotka eivät ole kyseisten rakenteellisen vaatimusten mukaisia, esitetään tämän päätöksen liitteessä I.
(6)
Lisäksi liittymisasiakirjan liitteessä VII olevan 5 luvun B jakson I alajakson c alakohdassa annetaan tietyille maidonjalostamoille, jotka eivät ole asetuksessa (EY) N:o 853/2004 säädettyjen hygieniavaatimusten mukaisia, lupa jatkaa toimintaansa 31 päivään joulukuuta 2009 asti.
(7)
Maidontuotantotiloja, jotka eivät ole kyseisten hygieniavaatimusten mukaisia, on kaikilla Romanian alueilla. Romaniassa sijaitseviin maidonjalostamoihin toimitetun kyseisten vaatimusten mukaisen raakamaidon osuus on kasvanut vain hieman viime vuosien aikana.
(8)
Nykytilanteessa on aiheellista säätää ajallisesti rajatusta poikkeuksesta asetuksessa (EY) N:o 853/2004 vahvistettuihin hygieniavaatimuksiin, jotta Romania voi sopeuttaa maitoalansa näihin vaatimuksiin.
(9)
Tämän tilanteen vuoksi tietyille, tämän päätöksen liitteessä II luetelluille maidonjalostamoille olisi poiketen siitä, mitä asetuksessa (EY) N:o 853/2004 säädetään, annettava lupa jatkaa vaatimustenmukaisen ja muun kuin vaatimustenmukaisen maidon jalostusta, edellyttäen että jalostus tapahtuu erillisillä tuotantolinjoilla. Lisäksi tietyille, tämän päätöksen liitteessä III luetelluille maidonjalostamoille olisi annettava lupa jatkaa muun kuin vaatimustenmukaisen maidon jalostusta ilman erillisiä tuotantolinjoja.
(10)
Jotta rakenteellisten vaatimusten mukaiset maidonjalostamot eivät joutuisi kärsimään tilanteen vuoksi, on lisäksi aiheellista antaa niille lupa vastaanottaa muuta kuin vaatimustenmukaista maitoa samoin edellytyksin kuin maidonjalostamojen, jotka eivät ole kyseisten vaatimusten mukaisia.
(11)
Muusta kuin vaatimustenmukaisesta maidosta saatujen meijerituotteiden myynti olisi rajoitettava Romanian alueelle tai jatkojalostukseen maidonjalostamoissa, joita koskevat tässä päätöksessä säädetyt poikkeukset.
(12)
Tällä päätöksellä myönnettävän siirtymäkauden pituuden olisi oltava enintään 24 kuukautta 1 päivästä tammikuuta 2010 alkaen. Romanian maitoalaa koskevaa tilannetta olisi tarkasteltava uudelleen ennen edellä tarkoitetun ajanjakson päättymistä. Tämän vuoksi Romanian olisi toimitettava komissiolle vuosittain kertomus edistymisestä kyseisessä jäsenvaltiossa sijaitsevien maidonjalostamojen, niille raakamaitoa toimittavien maidontuotantotilojen sekä muun kuin vaatimustenmukaisen maidon keräys- ja kuljetusjärjestelmän nykyaikaistamisessa.
(13)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tässä asetuksessa ’muulla kuin vaatimustenmukaisella maidolla’ tarkoitetaan raakamaitoa, joka ei ole asetuksen (EY) N:o 853/2004 liitteessä III olevan IX jakson I luvun II ja III alaluvussa vahvistettujen vaatimusten mukaista.
2 artikla
1. Asetuksen (EY) N:o 852/2004 liitteessä II olevassa II luvussa ja asetuksen (EY) N:o 853/2004 liitteessä III olevan I jakson II ja III luvussa, II jakson II ja III luvussa ja V jakson I luvussa vahvistettuja rakenteellisia vaatimuksia ei sovelleta tämän päätöksen liitteessä I lueteltuihin Romaniassa sijaitseviin maidonjalostamoihin ennen 31 päivää joulukuuta 2011.
2. Edellä 1 kohdassa tarkoitettujen jalostamoiden tuottamia meijerituotteita saa
a)
saattaa ainoastaan kotimaan markkinoille Romaniassa; tai
b)
käyttää ainoastaan jatkojalostukseen 1 kohdassa tarkoitetuissa Romaniassa sijaitsevissa jalostamoissa.
Tällaiset meijerituotteet on merkittävä terveys- tai tunnistusmerkillä, joka eroaa asetuksen (EY) N:o 853/2004 5 artiklassa säädetystä merkistä.
3 artikla
Asetuksen (EY) N:o 853/2004 liitteessä III olevan IX jakson I luvun II ja III alaluvussa vahvistetuista vaatimuksista poiketen tämän päätöksen liitteessä II luetellut maidonjalostamot saavat jatkaa 31 päivään joulukuuta 2011 vaatimustenmukaisen ja muun kuin vaatimustenmukaisen maidon jalostusta, edellyttäen että vaatimustenmukaisen ja muun kuin vaatimustenmukaisen maidon jalostus tapahtuu erillisillä tuotantolinjoilla.
4 artikla
Asetuksen (EY) N:o 853/2004 liitteessä III olevan IX jakson I luvun II ja III alaluvussa vahvistetuista vaatimuksista poiketen tämän päätöksen liitteessä III luetellut maidonjalostamot saavat jatkaa 31 päivään joulukuuta 2011 muun kuin vaatimustenmukaisen maidon jalostusta ilman erillisiä tuotantolinjoja.
5 artikla
Muusta kuin vaatimuksenmukaisesta maidosta saatuja meijerituotteita saa
a)
saattaa ainoastaan kotimaan markkinoille Romaniassa; tai
b)
käyttää ainoastaan jatkojalostukseen 2, 3 ja 4 artiklassa tarkoitetuissa Romaniassa sijaitsevissa maidonjalostamoissa.
Tällaiset meijerituotteet on merkittävä terveys- tai tunnistusmerkillä, joka eroaa asetuksen (EY) N:o 853/2004 5 artiklassa säädetystä merkistä.
6 artikla
Romanian on toimitettava vuosittain komissiolle kertomus edistymisestä seuraavien saattamisessa asetusten (EY) N:o 852/2004 ja (EY) N:o 853/2004 vaatimusten mukaiseksi:
a)
edellä olevan 2 artiklan 1 kohdassa tarkoitetut jalostamot; lisäksi on toimitettava niiden saattamista kyseisessä kohdassa tarkoitettujen rakenteellisten vaatimusten mukaiseksi koskeva aikataulu;
b)
muuta kuin vaatimustenmukaista maitoa tuottavat maitotilat;
c)
muun kuin vaatimustenmukaisen maidon keräys- ja kuljetusjärjestelmä.
Ensimmäinen vuotuinen kertomus on toimitettava komissiolle viimeistään 31 päivänä joulukuuta 2010 ja toinen vuotuinen kertomus viimeistään 31 päivänä lokakuuta 2011.
Näitä kertomuksia varten on käytettävä liitteessä IV olevaa lomaketta.
7 artikla
Tätä päätöstä sovelletaan 1 päivästä tammikuuta 201031 päivään joulukuuta 2011.
8 artikla
Tämä päätös on osoitettu kaikille jäsenvaltioille.
Tehty Brysselissä 26 päivänä marraskuuta 2009.

Labels: 17
7
3
0
18
15